3
Yohanes Pansarani
3:1-20
(Mat. 3:1-12; Mrk. 1:1-8; Yoh. 1:19-28)
1 Na kosompulo'na lima' taun batomundo'an ni Kaisar Tiberius, Pontius Pilatus nosidamo gubernuur na libutan Yudea, ka' i Herodes montomundo'i libutan Galilea. Filipus men utus ni Herodes montomundo'i libutan Iturea ka' libutan Trakhonitis, ka' i Lisanias montomundo'i libutan Abilene. 2 Na taun iya'a, Hanas tii Kayafas nosida Imam Moola'. Tempo iya'a Alaata'ala norobumo na tano' maleas na ko'ona i Yohanes men anak ni Zakharia. 3 Mbaka' nomae'mo i Yohanes na longkop tano' Yordan ka' nuntundunkon lelena Tumpu taena, “Sosoli ka' kadarai a gau'muu men ba'idek, ka' i kuu tio saranion kada' Alaata'ala mangampuni dosamuu.”
4 Pisiso' ni Yohanes iya'a sintutu' koi men nitulis na kitap ni Nabii Yesaya men koi kani'imari:
“Bo isian sa'angu' mian na tano' maleas mengeleelo'kon ka' mambantilkon taena,
‘Toropoti a salan bona Tumpu;
loosikon a salan bo Ko'ona.
5 Sanda' leokna bo tabunion
ka' sanda' buu'na bo lempation.
Salan men mangkailekut bo loosion,
ka' salan men mangkailebok bo tabunion.
6 Giigii' mian na longkop tano' balaki' bo mimiile' pansalamatkonna Alaata'ala mian.’ ”
7 Biai' a mian men notaka ni Yohanes mikisarani. Taena i Yohanes, “Wee i kuu men koi lee'na ule ba'idek! Ime a men nambantilkon na ko'omuu se' i kuu sian kana'onna ukumanna Alaata'ala na ilio komburi'? 8 Pipiile'kon a wawaumuu se' i kuu daa nonsosolimo ka' nangkadaraimo gau'muu men ba'idek! Alia mongooskon na noamuu se' i kuu bo tonsapu na ukuman montookon i Abraham daa pulimuu. Bantilkononku na ko'omuu se' watupo karaani'i sida wawauonna Alaata'ala bo lee' ni Abraham! 9 Usong noko toropotmo bo pantara' kau pataka na wakatna. Sanda' kau men sian miwoo'kon woo' men pore sabole bo tara'ion ka' tibarkonon na apu.”
10 Mian biai' nimikirawarmo ni Yohanes taena i raaya'a, “Ka' kalu koiya'a, upa a men tiodaa wawauonmai?”
11 Ia simbati i Yohanes taena, “Ime a men isian bokukum rurua', ia tiodaa mongobosii mian men sian bokukumna, ka' i ime a men daa kakaanan, ia uga' tiodaa poo'obos.”
12 Isian uga' toropii pagawena pajak men notaka mikisarani. Raaya'a nimikirawar ni Yohanes taena, “Guru, upa a men tiodaa wawauonmai?”
13 Taena i Yohanes, “Alia mama'ase' labian koi men nibantilkonmo na ko'omuu.”
14 Ka' isian uga' toropii surudadu men nimikirawar na ko'ona taena i raaya'a, “Ka' i kai, upa a men tiodaa wawauonmai?”
Ia simbati i Yohanes taena, “Alia aribiru ka' alia mangakali mian kada' taraionna upa-upa, kasee ala tongko' koi tambomuu.”
15 Tempo iya'a, noana mian biai' mansarui i Yohanes, too iamo a Tomundo' Pansalamatkon men peperaionna i raaya'a. 16 Mbaka' i Yohanes norobumo na ko'ona i raaya'a taena, “Yaku' mansarani i kuu tia weer, kasee i Ia men balaki'na kuasa tii yaku' bo taka, ka' mangalakaipo kookootna sapato-Na, yaku' koo'. Ia bo mansarani i kuu tia Alus Molinas ka' tia apu. 17 Ia noko into-intonmo ikiran bo pantaapi giigii' gandum-Na pataka moloe'. Gandum bo soopkonon-Na na alang-Na, kasee ota'na bo tunuon-Na na apu men sian pokoon papateion.”
18 Biai' kaliangan a nambantili ni Yohanes mian biai' na tempo ia nengelelekon Lele Pore.
19 Kasee ka' i Yohanes nambantili i Herodes, men tomundo' na libutan Galilea, gause i Herodes nosuo' tii Herodias boroki'na utusna, ka' uga' gause giigii' idek men ia wawaumo, 20 mbaka' i Tomundo' Herodes tongko' nunturangi idekna soosoodo, gause i ia nonsoopkon i Yohanes na tarungkuan.
Yesus nisarani
3:21-22
(Mat. 3:13-17; Mrk. 1:9-11)
21 Sarataa giigii' mian iya'a ia sarani Yohanes, Yesus uga' nisarani. Noko daa i Yesus nisarani, pintanga' i Ia basambayang, langit nokobongkatianmo. 22 Alus Molinas nalaumo na Ko'ona koi marampatii. Kasi nokamporongoran a wurungna Alaata'ala nda'amari langit tae-Na, “Koomo a Anak-Ku men kolingu'-Ku, ka' i Koo a men daa kokana'-Ku.”
Puli ni Yesus
3:23-38
(Mat. 1:1-17)
23 Na tempo i Yesus nuntumbei palimangon-Na, umur-Na toro tolumpulo'mo taun.
Koi pinginti'ina mian, Ia anak ni Yusuf,
Yusuf anak ni Eli,
24 Eli anak ni Matat,
Matat anak ni Lewi,
Lewi anak ni Malkhi,
Malkhi anak ni Yanai,
Yanai anak ni Yusuf,
25 Yusuf anak ni Matica,
Matica anak ni Amos,
Amos anak ni Nahum,
Nahum anak ni Hesli,
Hesli anak ni Nagai,
26 Nagai anak ni Maat,
Maat anak ni Matica,
Matica anak ni Simei,
Simei anak ni Yosekh,
Yosekh anak ni Yoda,
27 Yoda anak ni Yohanan,
Yohanan anak ni Resa,
Resa anak ni Zerubabel,
Zerubabel anak ni Sealtiel,
Sealtiel anak ni Neri,
28 Neri anak ni Malkhi,
Malkhi anak ni Adi,
Adi anak ni Kosam,
Kosam anak ni Elmadam,
Elmadam anak ni Er,
29 Er anak ni Yesua,
Yesua anak ni Eliezer,
Eliezer iya'a anak ni Yorim,
Yorim anak ni Matat,
Matat anak ni Lewi,
30 Lewi anak ni Simeon,
Simeon anak ni Yehuda,
Yehuda anak ni Yusuf,
Yusuf anak ni Yonam,
Yonam anak ni Elyakim,
31 Elyakim anak ni Melea,
Melea anak ni Mina,
Mina anak ni Matata,
Matata anak ni Natan,
Natan anak ni Daud,
32 Daud anak ni Isai,
Isai anak ni Obed,
Obed anak ni Boas,
Boas anak ni Salmon,
Salmon anak ni Nahason,
33 Nahason anak ni Aminadab,
Aminadab anak ni Admin,
Admin anak ni Arni,
Arni anak ni Hezron,
Hezron anak ni Peres,
Peres anak ni Yehuda,
34 Yehuda anak ni Yakub,
Yakub anak ni Ishak,
Ishak anak ni Abraham,
Abraham anak ni Terah,
Terah anak ni Nahor,
35 Nahor anak ni Serug,
Serug anak ni Rehu,
Rehu anak ni Peleg,
Peleg anak ni Eber,
Eber anak ni Salmon,
36 Salmon anak ni Kenan,
Kenan anak ni Arpakhsad,
Arpakhsad anak ni Sem,
Sem anak ni Nuh,
Nuh anak ni Lamekh,
37 Lamekh anak ni Metusalah,
Metusalah anak ni Henokh,
Henokh anak ni Yared,
Yared anak ni Mahalaleel,
Mahalaleel anak ni Kenan,
38 Kenan anak ni Enos,
Enos anak ni Set,
Set anak ni Adam,
Adam anakna Alaata'ala.