9
Alaata'ala tia mian-Na men Ia ruruki
9:1-29
1 Upa men yaku' tundun kani'imari tuutuu', gause i yaku' mian ni Kristus. Yaku' sian mimborek. Noangku men totobo'onna Alus Molinas mompotuutuu' se' upa men yaku' tundun kani'imari kana'. 2 Yaku' marepa tuu' ka' noangku sinampang masiongo'. 3 Yaku' maloos mau kana'onna tadean ka' rensakonon tii Kristus supu-supuana utusku men sa'angu' lipu' tii yaku'.
4 Lipu' Israel iya'a ia sidakonmo Alaata'ala bo anak-Na, ka' Alaata'ala uga' nimpipiile'kon kuasa-Na na ko'ona i raaya'a. Ia nontoon i raaya'a, ka' nantarai ukum Torat. Ia nambantilkon se' tio koi upa i raaya'a bakitumpu na Laiganna Alaata'ala, ka' i raaya'a uga' nangalabotmo giigii' toon-Na.* 5 Raaya'a uga' lee'na pulimai. Tomundo' Pansalamatkon na komianan-Na, uga' ringkat na lipu'na i raaya'a. Ia a men mantanaasi giigii' upa. Ia a Alaata'ala men tio tunde'on pataka sidutu! Amin.
6 Yaku' taasi' mangaan se' toonna Alaata'ala sianmo loloikonon-Na. Gause taasi' giigii' mian men ringkat na lipu' Israel se' daa tuutuu' lipu' Israel. 7 Taasi' giigii' lee' ni Abraham se' daa lee'na koi pinginti'ina Alaata'ala. Gause Alaata'ala nangaan ni Abraham tae-Na, “Tongko' lee' ni Ishak a men ngaanon lee'em.”* 8 Aratina koi kani'imari: Taasi' giigii' lee' ni Abraham a men nosida anakna Alaata'ala, kasee men ngaanon anakna Alaata'ala mase tongko' lee' men nongamea' gause toonna Alaata'ala. 9 Toonna Alaata'ala koi kani'imari: “Na tempo men koi kani'i, Yaku' bo mule'kon, ka' i Sara bo anakon sa'angu' anak moro'one.”*
10 Ka' taasi' tongko' koiya'a. Ripka uga' nampaiwawakon anak rapi' men tamana ai Ishak pulinta. 11 Sianpo tia anak rapi' iya'a nongamea', ka' sianpo ninginti'i mingilimang upa men pore kabai men ba'idek, Alaata'ala namakadodormo men koi pingkira'-Na men bo rumpakionna anak rurua' iya'a. Upa men ia ruruki Alaata'ala iya'a taasi' nimpu'u na wawauna mian, kasee nimpu'u na pingkira'-Na. 12 Alaata'ala nambantilkonmo ni Ripka tae-Na,
“Men balaki'na bo sida ata'na utus men itiu'na.”*
13 Na Alkitaap isian nitulis koi kani'imari:
“Yakub a kolingu'-Ku, kasee i Esau a ka'idek-Ku.”*
14 Kalu koiya'a, koi upa pinginti'inta? Kelo-kelos mbali' a Alaata'ala? Sabole sian! 15 Gause Alaata'ala nangaan ni Musa tae-Na,
“Yaku' bo mimpipiile'kon polingu'-Ku
na mian men kikira'-Ku kolingu'konon,
ka' i Yaku' mingilino-linoi mian
men kikira'ku lino-linoion.”*
16 Mbaka' men wawauonna Alaata'ala taasi' koi pingkira'na mian kabai men pari-parionna mian, kasee koi lino-linoan-Na bona mian. 17 Gause isian nitulis na Alkitaap koi kani'imari: “Taena Alaata'ala ni Firaun tomundo'na Mesir, ‘Mbali' Yaku' nanganakat i koo gause i koo sida mimpipiile'kon kuasang-Ku ka' minsidakon ngaan-Ku tolele na longkop tano' balaki'.’ ”* 18 Alaata'ala mingilino-linoi sa'angu' mian, kalu uga' i Ia mingkira' men koiya'a, ka' minsidakon mian bingilan kalu i Ia mingkira' men koiya'a.
19 Mbali' isian i kuu mangaan na ingku' taemuu, “Kalu koiya'a, nongko'upa mbali' a mian se' dauga' poposala'onna Alaata'ala? Gause ime mbali' a men momoko mantalintangi pingkira'-Na?”
20 Upa mbali' a mian, mbali' se' momoko mompoogagaikon Alaata'ala? Sida mbali' a men niwawau morobu na Ko'ona men nangawawau koi kani'imari: “Nongko'upa mbali' i kuu nangawawau i yaku' koi kani'i?”* 21 Sian sida mbali' a mian men mangawawau kuren tano' sian sida bo pinginti'i tano'na? Tano'na iya'a sidaonna wawauon kuren men umangga' ka' men sambana sidaonna wawauon kuren men sian laan umangga'.
22 Koiya'a uga' a men ia wawau Alaata'ala. Mau Ia sida mongkomaso'i ka' mimpipiile'kon kuasa-Na, Ia mokotaan na mian men tio bo ukumon, men ninsidakon i Ia maso'. 23 Ka' Alaata'ala uga' mimpipiile'kon kobalaki'an-Na men pore tuu' na ko'onta' men kolingu'-Na. Kita Ia poko toropotimo bo pangalabot kobalaki'an-Na iya'a. 24 Kitamo a men Ia poko leelo'mo bo sida mian-Na. Taasi' tongko' lipu' Yahudi, kasee uga' tia mian na lipu' sambana.
25 Na kitap Hosea, Alaata'ala nangaan koi kani'imari:
“Men taasi' mian-Ku
bo ngaanon-Ku mian-Ku,
ka' mian men sian kolingu'-Ku
bo ngaanon-Ku mian men kolingu'-Ku.”*
26 “Ka' maana a nuntundunkonan na mian koi kani'imari:
‘Kuu taasi' mian-Ku,’
ino'o i raaya'a bo ngaanon anakna Alaata'ala, Alaata'ala men tumuo'.”*
27 Wurung ni Nabii Yesaya makotop nuntundun lipu' Israel taena,
“Mau mune' kobiai'na lipu' Israel koi bone na poso'oleon,
kasee tongko' titiu' a men bo salamatkonon.*
28 Gause ukuman men ia ngaanmo Tumpu uga' bo limangon-Na na tano' balaki'.
Ia liuliu mingilimang, ka' kalepu a limang-Na.”
29 Nabii Yesaya uga' nangaan mbaripian taena,
“Kalu Tumpu men mungkuasai upa giigii' sian mantarai kita lee',
mbaka' sabole i kita giigii' nosilaka'mo koi mian na Sodom tia Gomora.”*
Lipu' Israel tongko' mongooskon wawauna wakana
9:30-10:4
30 Koi kani'imari a kosidaanna: Lipu' sambana men taasi' Yahudi sian nampari-pari kada' popokana'onna Alaata'ala, kasee koini'i nipopokana'mo gause i raaya'a parasaya. 31 Kasee lipu' Israel sinampang mampari-pari matete na ukum Torat kada' popokana'onna Alaata'ala, see sian ia poko i raaya'a. 32 Nongko'upa mbali' i raaya'a sian nomoko? Gause i raaya'a taasi' mampari-pari popokana'on mimpu'u parasaya na Alaata'ala. Raaya'a tongko' mongooskon wawauna wakana. Koiya'a mbali' i raaya'a tonsude na “Watu tonsudean.” 33 Watu iya'a, na Alkitaap isian nitulis koi kani'imari:
“Imamat!
Na Sion Yaku' pokelaimo sa'angu' watu men minsidakon mian tonsude,
sa'angu' watu balaki' men minsidakon mian torimpa'.
Ka' mian men parasaya na Ko'ona sian papakamaa'on.”*
* 9:4 Kel. 4:22 * 9:7 Kej. 21:12 * 9:9 Kej. 18:10 * 9:12 Kej. 25:23 * 9:13 Mal. 1:2-3 * 9:15 Kel. 33:19 * 9:17 Kel. 9:16 * 9:20 Yes. 29:16; 45:9 * 9:25 Hos. 2:22 * 9:26 Hos. 1:10 * 9:27 Yes. 10:22-23 * 9:29 Yes. 1:9 * 9:33 Yes. 28:16