Surat Bona Samba
IBRANI
1
Alaata'ala nomokau Anak-Na bo pantadulkon potuun-Na na ko'onta'
1:1-3
1 Mbaripian piribiai' a Alaata'ala nomokau nabii-Na bo pantadulkon potuun-Na na pulinta. Raaya'a nantadulkon potuunna Alaata'ala tia sasalan men poosasala'. 2 Kasee na tempo kokomburi'anna kani'i Alaata'ala nomokau Anak-Na bo pantadulkon potuun-Na na ko'onta'. Ia nangaan se' Anak-Na iya'a a men bo pontombonoi giigii' upa men isian, ka' Ia nomokau Anak-Na ninsidakon dunia kani'i. 3 Anak iya'a mimpipiile'kon kobalaki'anna Alaata'ala. Kobalaki'anna Anak koikoimo tia kobalaki'anna Alaata'ala. Ia uga' a men montondong giigii' upa tia wurung-Na men kuasaan. Noko daa i Ia ninsidakon mian sida loe'ion a dosana, Ia nasawe'mo na ko'alayo'an ka' no'umoruang paraas uananna Alaata'ala.
Anak mingilingkudui malaa'ikat
1:4-14
4 Anak iya'a mingilingkudui malaa'ikat, ka' ngaan men ia rookon Alaata'ala na Ko'ona manganda'anai ngaan men nirookon na malaa'ikat. 5 Alaata'ala sianta nangaan na sa'angu'po malaa'ikat men koi kani'imari:
“Koomo a Anak-Ku;
na ilio kani'i Yaku' sidamo Tamaam.”
Alaata'ala uga' sianta nangaan na sa'angu'po malaa'ikat men koi kani'imari:
“Yaku' bo sida Tama-Na,
ka' Ia bo sida Anak-Ku.”*
6 Kasee na tempo Alaata'ala nomosuu' Anak-Na men balaki'na taka na tano' balaki' kani'i, Ia norobu koi kani'imari:
“Giigii' malaa'ikatna Alaata'ala tio monsoosa' Anak iya'a.”*
7 Alaata'ala nangaan malaa'ikat koi kani'imari:
“Yaku' nangawawau malaa'ikat-Ku sida koi mombuul,
ka' papalimang-Ku sida koi leapna apu.”*
8 Kasee Alaata'ala nangaan na Anak iya'a tae-Na,
“Oo Alaata'ala! Oruangaan bo sidutu!
Maloos a pontomundo'iim.
9 Koo mingkira'kon men kana',
ka' bude'kon men ba'idek.
Mbali' iya'a Alaata'ala men Alaata'ala-Muu nungururuki i Koo.
Koo nitimbu'i likison bookoi oos kobelesan,
ka' ninsidakon i Koo kada' angga'ion manganda'anai lulusaan.”
10 Alaata'ala nangaan uga' tae-Na,
“Tumpu! Na tumbe-tumbe i Koo a ninsidakon tano' balaki',
ka' lima-Muu a ninsidakon langit.*
11 Giigii' iya'a bo kobaraba'ian,
kasee i Koo sinampang isian.
Giigii' iya'a bo sida buas koi pakean.
12 Tano' balaki' tia langit bo lupi'oon koi pakean,
ka' bo bolosioon tia men sambana.
Kasee i Koo koikoina,
ka' kotuo'aan pataka sidutu.”
13 Alaata'ala sian nangaan na sa'angu'po malaa'ikat men koi kani'imari:
“Alaka' oruang na paraas uanan-Ku,
pataka Yaku' mompoporungku' giigii' mian men mangka'idek i Koo sida malolo' na Ko'oom.”*
14 Kalu koiya'a, upa a tuutuu'na malaa'ikat iya'a? Raaya'a mase alus men bo papalimangna Alaata'ala, men posuu'on-Na bo pangalawei mian men bo salamatkonon.
* 1:5 2Sam. 7:14; 1Taw. 17:13 * 1:6 Ul. 32:43 * 1:7 Mzm. 104:4 * 1:10 Mzm. 102:26-28 * 1:13 Mzm. 110:1