6
Paulus mengelelekon Lele Pore
6:1-10
1 Koi moto lulusan men sa'angu' palimangon, kai mungururanii kuu kada' i kuu alia mandalai kaporeanna Alaata'ala men kuu labotmo tongko' bo penta' na ngaya-ngaya. 2 Gause Alaata'ala nangaan tae-Na,
“Na tempo men Yaku' mingkira',
Yaku' nongorongormo i kuu;
ka' na ilio pansalamatkonan-Ku,
Yaku' nangkaba'mo i kuu.”*
Men tuutuu'na, koini'i mase tempo men daa Alaata'ala dauga' mingkira' muntulung i kuu. Koini'imo mba'a a ilio pansalamatkonan.
3 Kai mampari-pari dako' men kai limang kokoo'na mian, kada' palimangonmai sian poposala'on. 4 Kasee men tuutuu'na, na biai' kaliangan upa-upa kai mimpipiile'kon se' kai mase papalimangna Alaata'ala men mokotaan. Maupo i kai mongololongi repaan ka' sempor, kai poko salanimo tia noa men sian sungkol. 5 Kai nipapolosi, nitarungku, toraponna mian. Kai balimang kookooan, tempo-tempo sian motokol, ka' tempo-tempo uga' mololu.* 6 Kai montombonoi noa men maloos, poo'inti'i, sian sungkol, ka' uga' montombonoi noa men pore na mian. Kai mongololoikon koi taena Alus Molinas, ka' isian polingu' men sian alu-alum. 7 Kai mengelelekon lele men kana' ka' tumuo' bariosonna Alaata'ala. Kai mingilimang men kana' bookoi ebanganmai bo pintimbangi kabai se' bo pansalangi wakamai. 8 Kai angga'ion, kasee uga' irokion. Tunde'on ka' uga' potaekonon. Mau mune' i kai mian maloos, kasee ngaanionna mian se' mimborek. 9 Kai bookoi sian tongaan, kasee uga' inti'ionna mian. Kai baagia lapus, kasee uga' dauga' tumuo'. Mau mune' i kai ukumon ka' pari-parion papateion, kasee i kai sian nipapatei. 10 Mau mune' noamai poposiongo'on, kasee i kai uga' sinampang beles. Kai kampiile'an talalais, kasee i kai ninsidakonmo mian biai' kupangon. Kai kampiile'an sianta upaon, kasee men tuutuu'na i kai montombonoi giigii' upa.
Bongkati a noamuu na ko'omai.
6:11-13
11 Utu-utus samba Korintus! Kai sian morobu wuni-wuni na ko'omuu. Kai nombongkatimo noamai na ko'omuu. 12 Kai sian montotokurung i kuu, tongko' i kuu a men daa nontotokurungmo i kai. 13 Koini'i patalai i yaku' koi se' morobu na anakku. Pa'ase'onmai kada' i kuu uga' mombongkati noamuu na ko'omai.
Alia poopaari tia mian men sian parasaya ni Yesus
6:14-7:1
14 Alia poopaari tia mian men sian parasaya ni Yesus. Men koiya'a sianta kana'na. Sida mbali' a wawau men kana' koti'angu' tia wawau men ba'idek? Sida mbali' a ruar koti'angu' tia pintung? 15 Sida mbali' i Kristus pooka'amat tia Belial? Upa mbali' a pookokoianna mian parasaya tia mian men sian parasaya? 16 Upa mbali' a pookokoianna laiganna Alaata'ala tia pimbolianan?
Kita mase laiganna Alaata'ala, Alaata'ala men tumuo'. Ia nangaan tae-Na,
“Yaku' bo dumodongo tii raaya'a,
ka' tumuo' ruru-ruru' tii raaya'a.
Yaku' bo sida Alaata'alana i raaya'a,
ka' raaya'a bo sida mian-Ku.”*
17 “Mbaka' parerei a mian men sian parasaya iya'a,
ka' alia poololo' tii raaya'a.
Alia montopongi munsuduk upa men koo' sida sudukon,
kada' daa i kuu labotion-Ku.”
18 “Yaku' bo sida Tamamuu,
ka' i kuu bo sida anak-Ku moro'one,
ka' anak-Ku wiwine.”
Koiya'a taena Tumpu men kuasaan tuu'.*
* 6:2 Yes. 49:8 * 6:5 Tun. 16:23 * 6:16 Im. 26:12; Yeh. 37:27; 1Kor. 3:16; 6:19 * 6:18 2Sam. 7:14; 1Taw. 17:13; Yes. 43:6; Yer. 31:9